CELEX: 32021D1027
Language: da
Date: 2021-06-22 00:00:00
Title: Rådets afgørelse (EU) 2021/1027 af 22. juni 2021 om overdragelse til Europa-Kommissionen — Kontoret for Forvaltning og Fastsættelse af Individuelle Rettigheder (PMO) — af udøvelsen af beføjelser, som er tildelt ansættelsesmyndigheden og den myndighed, der kan indgå ansættelseskontrakter, for så vidt angår forsikring mod risikoen for erhvervssygdomme og ulykker

24.6.2021   
               
               
                  DA
               
               
                  Den Europæiske Unions Tidende
               
               
                  L 224/29
               
            
         RÅDETS AFGØRELSE (EU) 2021/1027
         af 22. juni 2021
         om overdragelse til Europa-Kommissionen — Kontoret for Forvaltning og Fastsættelse af Individuelle Rettigheder (PMO) — af udøvelsen af beføjelser, som er tildelt ansættelsesmyndigheden og den myndighed, der kan indgå ansættelseskontrakter, for så vidt angår forsikring mod risikoen for erhvervssygdomme og ulykker
         RÅDET FOR DEN EUROPÆISKE UNION HAR —
         under henvisning til vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union, der er fastsat i Rådets forordning (EØF, Euratom, EKSF) nr. 259/68 (1), særlig vedtægtens artikel 2, stk. 2, og ansættelsesvilkårenes artikel 6,
         under henvisning til Rådets afgørelse (EU) 2017/262 af 6. februar 2017 om fastsættelse af ansættelsesmyndigheden og den myndighed, der kan indgå ansættelseskontrakter, for Generalsekretariatet for Rådet og om ophævelse af afgørelse 2013/811/EU (2), og
         ud fra følgende betragtninger:
         
                     (1)
                  
                  
                     Den Europæiske Unions tjenestemænd og øvrige ansatte er forsikret mod risikoen for erhvervssygdomme og ulykker i henhold til artikel 73 i vedtægten for tjenestemænd i Den Europæiske Union (»vedtægten«) og artikel 28 og 95 i ansættelsesvilkårene for de øvrige ansatte i Den Europæiske Union (»ansættelsesvilkårene«). I henhold til vedtægtens artikel 73 er betingelserne for denne forsikring fastsat i fælles regler, der er udarbejdet efter fælles aftale mellem alle de institutioner, som Den Europæiske Unions Domstols præsident den 13. december 2005 registrerede.
                  
               
                     (2)
                  
                  
                     Europa-Kommissionens Kontor for Forvaltning og Fastsættelse af Individuelle Rettigheder (PMO) er ansvarligt for forvaltning og fastsættelse af finansielle rettigheder for personalet i Kommissionen og via serviceleveranceaftaler visse andre EU-institutioner og -organer.
                  
               
                     (3)
                  
                  
                     I henhold til den serviceleveranceaftale, der blev indgået mellem PMO og Generalsekretariatet for Rådet (GSR) den 3. maj 2019, er PMO ansvarligt for forvaltning og fastsættelse af individuelle rettigheder, pensionsrettigheder og arbejdsløshedsunderstøttelse til GSR's personale. På disse områder udøver PMO visse beføjelser for ansættelsesmyndigheden og den myndighed, der kan indgå ansættelseskontrakter, jf. Rådets afgørelse (EU) 2019/792 (3).
                  
               
                     (4)
                  
                  
                     Serviceleveranceaftalen af 3. maj 2019 fastsætter bl.a., at de tjenester, som PMO tilbyder, kan udvides til at omfatte forvaltning af forsikring mod risikoen for erhvervssygdomme og ulykker for GSR's personale. Da betingelserne for denne forsikring er fælles for alle institutionerne, og da PMO har den nødvendige kapacitet og erfaring, er det hensigtsmæssigt at overdrage sådanne tjenester til PMO.
                  
               
                     (5)
                  
                  
                     For at overdragelsen af sådanne tjenester kan blive effektiv, bør udøvelsen af relevante beføjelser, som er tildelt ansættelsesmyndigheden og den myndighed, der kan indgå ansættelseskontrakter vedrørende GSR-personale, overdrages fra Rådet til PMO.
                  
               
                     (6)
                  
                  
                     Af hensyn til retssikkerheden for GSR's personale bør det gøres klart, at anmodninger og klager vedrørende forsikring mod risikoen for erhvervssygdomme og ulykker samt klager til Den Europæiske Unions Domstol skal indgives mod Kommissionen —
                  
               VEDTAGET DENNE AFGØRELSE:
         
            Artikel 1
            
               1.   Udøvelsen af de beføjelser, som vedtægten tildeler ansættelsesmyndigheden, og som ansættelsesvilkårene tildeler den myndighed, der kan indgå ansættelseskontrakter, vedrørende GSR-personale overdrages til Europa-Kommissionens Kontor for Forvaltning og Fastsættelse af Individuelle Rettigheder (PMO), for så vidt angår anvendelse af vedtægtens artikel 73 og ansættelsesvilkårenes artikel 28 og 95.
            
            
               2.   Anmodninger og klager vedrørende de spørgsmål, der er omhandlet i denne artikels stk. 1, indgives til ansættelsesmyndigheden eller den myndighed, der kan indgå ansættelseskontrakter, i Kommissionen i henhold til henholdsvis vedtægtens artikel 90c og ansættelsesvilkårenes artikel 46 og 117. Klager til Den Europæiske Unions Domstol vedrørende de i nærværende artikels stk. 1 omhandlede spørgsmål indgives mod Kommissionen i henhold til vedtægtens artikel 91a og ansættelsesvilkårenes artikel 46 og 117.
            
         
         
            Artikel 2
            Denne afgørelse træder i kraft den 1. juli 2021.
         
         
            Udfærdiget i Luxembourg, den 22. juni 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  EFT L 56 af 4.3.1968, s. 1.
         
            (2)  EUT L 39 af 16.2.2017, s. 4.
         
            (3)  Rådets afgørelse (EU) 2019/792 af 13. maj 2019 om overdragelse til Europa-Kommissionen — Kontoret for Forvaltning og Fastsættelse af Individuelle Rettigheder (PMO) — af udøvelsen af visse beføjelser, som er tildelt ansættelsesmyndigheden og den myndighed, der kan indgå ansættelseskontrakter (EUT L 129 af 17.5.2019, s. 3).